આમ, મજકૂર પરિપત્રની ઉપરોક્ત જોગવાઈઓથી સ્પષ્ટ થાય છે કે, જમીન મહેસૂલ અધિનિયમની કલમ-૭૩એએ, પેટા કલમ-(૩) (ક) મુજબ : કોઈ આદિવાસી પેટા કલમ-(૧)નું ઉલ્લંઘન કરીને, તેના ખાતાનો કબજો અન્ય આદિવાસીને નામે કરે, ત્યારે નામે કરી આપનાર આદિવાસી અથવા તેનો હિત ઉત્તરાધિકારી, એવી રીતે નામે કરી આપ્યાના બે વર્ષની અંદર કલેક્ટરને અરજી કરી શકશે કે એવા ખાતાનો કબજો તેને પાછો સોંપી દેવામાં આવે અને તેમ થયે, કલેક્ટર, યથાપ્રસંગ, નામફેરથી લેનારને અથવા તેના હિત ઉત્તરાધિકારીને ખાતાનો કબજો રાખવાનો તેનો હક્ક શા માટે લઈ લેવો ન જોઈએ તેનું કારણ દર્શાવવા માટે ઠરાવેલ નમૂનામાં નોટિસ આપ્યા પછી અને પોતાને યોગ્ય લાગે તેવી તપાસ કર્યા પછી એમ જાહેર કરી શકશે કે નામફેરથી લેનાર અથવા તેના હિત-ઉત્તરાધિકારી ખાતાનો કબજો રાખવા માટે હક્કદાર રહેશે નહીં અને નામે કરી આપનારે નામ કરી આપ્યાની તરત જ પહેલાં જે શરતોએ ખાતું ધરાવ્યું હોય તે જ શરતોએ અને રાજ્ય સરકારે કરેલા નિયમો અનુસાર એવા ખાતાને લગતી જમીન મહેસૂલની બારી રકમ ભરવાની જિમ્મેદારી તે સ્વીકારે તેને આધિન રહીને, યથાપ્રસંગ, નામે કરી આપનાર આદિવાસીને અથવા તેના હિત ઉત્તરાધિકારીને ખાતું પાછું સોંપવું અને યથાપ્રસંગે, નામફેરથી લેનાર અથવા તેના હિત ઉત્તરાધિકારી અનધિકૃત રીતે ખાતાના ભોગવટો કરે છે એમ ગણાશે.